Diari Oficial de la Generalitat Valenciana


Sumari del DOGV 9494, del 21-12-2022 (2022/12539)

DECRET 217/2022, de 16 de desembre, del Consell, pel qual es regulen el Consell Valencià d'Inclusió i Drets Socials, els consells locals i zonals d'inclusió, l'òrgan de concertació i l'Observatori del Sistema Públic Valencià de Serveis Socials
---------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2022/12/16/217/dof/vci/html**

### Dades del document

Número de DOGV
:   9494

Data del DOGV
:   21-12-2022

Secció del DOGV
:   I. DISPOSICIONS GENERALS

Número del document
:   2022/12764


Data del document
:   16-12-2022

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Decret

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * benestar social
    * assistència social
    * legislació

DECRET 217/2022, de 16 de desembre, del Consell, pel qual es regulen el Consell Valencià d'Inclusió i Drets Socials, els consells locals i zonals d'inclusió, l'òrgan de concertació i l'Observatori del Sistema Públic Valencià de Serveis Socials [2022/12548]  
ÍNDEX  
  
Preàmbul  
Títol I. Disposicions generals  
Article 1. Objectiu  
Article 2. Naturalesa i règim jurídic  
Títol II. Els Consells d'Inclusió i Drets Docials  
Capítol I. El Consell Valencià d'Inclusió i Drets Socials  
Article 3. Finalitat i adscripció  
Article 4. Seu  
Article 5. Estructura de gestió  
Article 6. Funcions del Consell Valencià d'Inclusió i Drets Socials  
  
Article 7. Estructura del Consell Valencià d'Inclusió i Drets Socials  
  
Article 8. Presidència  
Article 9. Vicepresidències  
Article 10. Secretaria  
Article 11. Ple del Consell Valencià d'Inclusió i Drets Socials  
  
Article 12. Nomenament, duració del mandat i cessament de les persones membres del Ple  
Article 13. Suplència de les persones membres del Ple  
Article 14. Constitució i funcionament  
Article 15. Funcions del Ple  
Article 16. Comissions específiques permanents i temporals  
Article 17. Comissió Específica Permanent de Gestió  
Article 18. Drets de les persones membres del Consell Valencià d'Inclusió i Drets Socials  
Article 19. Deures de les persones membres del Consell Valencià d'Inclusió i Drets Socials  
Article 20. Indemnitzacions de les persones integrants del Consell  
  
Capítol II. Els Consells Locals d'Inclusió i Drets Socials d'àmbit local i zonal  
Article 21. Els consells locals i zonals d'Inclusió i drets socials  
  
Article 22. Criteris de composició dels Consells locals i Zonals  
  
Article 23. Funcions dels Consells Locals i Zonals  
Article 24. Funcionament dels Consells Locals i zonals  
  
Títol III. L'Observatori del Sistema Públic Valencià de Serveis Socials  
Article 25. Definició  
Article 26. Estructura funcional  
Article 27. Seu  
Article 28. Adscripció i estructura de gestió  
Article 29. Presidència  
Article 30. Vicepresidències  
Article 31. Secretaria  
Article 32. Composició  
Article 33. Suplència  
Article 34. Mandat  
Article 35. Funcions  
Article 36. Règim de funcionament  
Article 37. La Comissió Permanent. Composició i funcions  
Article 38. Comissions de treball  
Article 39. Drets de les persones membres de l'Observatori  
Article 40. Deures de les persones membres de l'Observatori  
Article 41. Indemnitzacions  
Títol IV. Les meses d'acció concertada del sistema públic valencià de serveis socials  
Capítol I. La Mesa d'Acció Concertada del Sistema Públic Valencià de Serveis Socials  
Article 42. Objectiu i adscripció de la Mesa d'Acció Concertada del Sistema Públic Valencià de Serveis Socials  
Article 43. Funcions  
Article 44. Composició  
Article 45. Funcionament  
Capítol II. Meses sectorials de participació de l'acció concertada  
  
Article 46. Definició  
Article 47. Composició i funcions  
Títol V. Processos participatius en el sistema públic valencià de serveis socials  
Article 48. Contingut, metodologia i modalitats dels processos participatius en el Sistema Públic Valencià de Serveis Socials  
Article 49. Impuls dels processos participatius en el Sistema Públic Valencià de Serveis Socials  
  
Disposicions  
Disposicions addicionals  
Disposició addicional primera. Representació equilibrada  
Disposició addicional segona. Perspectiva i impacte de gènere  
Disposició addicional tercera. Primera reunió del Consell Valencià d'Inclusió i Drets Socials  
Disposició addicional quarta. Constitució dels consells locals d'inclusió i drets socials de caràcter local.  
Disposició addicional cinquena. Constitució dels consells locals d'inclusió i drets socials de caràcter zonal  
Disposició addicional sisena. Constitució de l'Observatori del Sistema Públic Valencià de Serveis Socials  
Disposició addicional setena. Mesures d'accessibilitat universal  
Disposició addicional huitena. Protecció de dades de caràcter personal  
Disposicions transitòries  
Disposició transitòria única. Consells locals de participació existents  
Disposició derogatòria  
Única. Derogació normativa  
Disposicions finals  
Disposició final primera. Modificació de l'apartat 4 de la disposició transitòria segona del Decret 38/2020, de 20 de març, del Consell, de coordinació i finançament de l'atenció primària de serveis socials  
  
Disposició final segona. Habilitació normativa  
Disposició final tercera. Entrada en vigor  
  
  
PREÀMBUL  
  
I  
  
La participació ciutadana, en les diverses modalitats, constitueix un element indispensable i transversal en les administracions públiques. La normativa bàsica estatal sobre el règim jurídic de les administracions públiques dedica una part important de l'articulat als òrgans col·legiats, amb especificitats per als que disposen de representació d'interessos socials.  
La necessitat de garantir la participació ciutadana en la gestió pública i, especialment, en el sistema de protecció social de serveis socials que incideix en el benestar de la ciutadania, queda recollida en l'article 129 de la Constitució Espanyola. Així mateix, d'acord amb l'article 9.4 de la Llei orgànica 1/2006, de 10 d'abril, de reforma de la Llei orgànica 5/1982, d'1 de juliol, d'Estatut d'Autonomia de la Comunitat Valenciana, es garanteix que totes les valencianes i valencians tenen dret a participar en la vida política, econòmica, social i cultural de la Comunitat Valenciana. D'altra banda, la Llei 2/2015, de 2 d'abril, de participació ciutadana de la Comunitat Valenciana, conté en el seu objectiu la promoció i el foment de la participació ciutadana en els assumptes públics.  
  
  
El Consell està fermament compromés amb les necessitats socials de la ciutadania, i en aquest compromís la voluntat política és garantir les condicions necessàries per a aconseguir una participació real i efectiva, considerant que la implicació cívica és una qüestió fonamental que ha de preveure l'Administració pública per a millorar la seua eficàcia, l'eficiència i la qualitat dels serveis que presta.  
La Generalitat, compromesa amb el compliment dels Objectius de Desenvolupament Sostenible de l'Agenda 2030, advoca per societats més cohesionades i democràcies amb millor governança territorial, que afavorisquen la inclusió social, així com per facilitar la participació social plena de les organitzacions i les entitats d'acció social.  
  
  
  
II  
  
Diverses lleis de la Generalitat i decrets del Consell preveuen la participació de la conselleria en matèria de serveis socials en determinats òrgans col·legiats, i resulta necessari articular vies estables de representació de la societat civil que permeten desenvolupar de manera òptima la gestió de les inquietuds existents en la societat valenciana.  
  
La Llei 3/2019, de 18 de febrer, de serveis socials inclusius de la Comunitat Valenciana, estableix les línies mestres del disseny d'un nou model de serveis socials per a la Comunitat Valenciana. Una llei que, recordem, va rebre el reconeixement internacional pel procés participatiu implementat durant la seua elaboració, i per això va ser creditora del premi europeu de la European Social Network el desembre de 2020.  
  
Sens dubte, la constitució del model de serveis socials exigeix que aquesta llei es desplegue normativament en cadascuna de les seues dimensions estructurals. Per tant, seguint les prescripcions de la llei esmentada, s'havien de regular jurídicament: el finançament de l'Atenció Primària; el model de concert social per al finançament de places en centres de serveis socials; la coordinació interadministrativa; la mapificació dels serveis socials valencians; la participació en el Sistema Públic Valencià de Serveis Socials (d'ara en avant, SPVSS); la cartera de prestacions; la tipologia i el funcionament dels serveis, els programes i els centres de serveis socials i l'ordenació d'aquests dins de l'estructura funcional territorial i competencial de l'SPVSS; els serveis d'atenció a les urgències socials i sociosanitàries; la protecció social en els espais vulnerables, i l'Estratègia de Serveis Socials de la Comunitat Valenciana, entre altres matèries.  
Seguint aquesta planificació prevista, s'ha publicat fins ara la següent normativa de desplegament de la Llei 3/2019: el Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social; el Decret 59/2019, de 12 d'abril, del Consell, d'ordenació del Sistema Públic Valencià de Serveis Socials; el Decret 38/2020, de 20 de març, del Consell, de coordinació i finançament de l'atenció primària de serveis socials; el primer Pla d'infraestructures de serveis socials, aprovat mitjançant la Resolució, de 29 de juny de 2021, de la Vicepresidència i Conselleria d'Igualtat i Polítiques Inclusives; i el Decret 34/2021, de 26 de febrer, del Consell, de regulació del mapa de serveis socials de la Comunitat Valenciana. I s'ha elaborat el mapa de necessitats i places en centres de serveis socials de la Comunitat Valenciana, presentat públicament el 14 de març de 2021, dins del pla Convivint.  
  
La Llei 3/2019, de 18 de febrer, de la Generalitat, de serveis socials inclusius de la Comunitat Valenciana, crea l'SPVSS i defineix aquests serveis com a essencials i d'interés general. En aquesta llei, la participació es converteix en un dels seus valors, objectius i principis orientadors de la intervenció. Igualment, se subratlla com un dels objectius bàsics del Sistema Públic Valencià de Serveis Socials, quan, en l'article 5.2, estableix: «El Sistema Públic Valencià de Serveis Socials té per objectiu garantir l'exercici dels drets socials que li són propis, afavorint la inclusió social, l'autonomia i el desenvolupament personal, la convivència, la igualtat d'oportunitats i la participació social, desenvolupant una funció promotora, preventiva, protectora, d'acompanyament, de suport i de rehabilitació enfront de les necessitats socials originades per situacions de vulnerabilitat, desprotecció, desemparament, dependència o urgència social».  
La participació democràtica en l'SPVSS és, també en la Llei 3/2019, un principi de gestió de caràcter territorial, administratiu i organitzacional, que estableix que «els poders públics promouran, en la planificació i el desenvolupament del sistema, la participació de les persones usuàries, dels familiars, de la societat civil organitzada i de tots els sectors relacionats amb el sistema, incloent-hi el voluntariat social. La participació es durà a terme mitjançant les vies i els mecanismes que establisquen aquesta llei i el seu desplegament reglamentari».  
  
  
III  
  
Per tot això, en virtut del que es disposa en els principis rectors i en el títol V de la Llei 3/2019, de 18 de febrer, de serveis socials inclusius de la Comunitat Valenciana, aquest decret regula i articula la participació de la societat civil en el Sistema Públic Valencià de Serveis Socials. Així, i en desplegament dels articles 96 a 98 de la llei esmentada, es regula el Consell Valencià d'Inclusió i Drets Socials, un consell que, seguint la prescripció normativa que preveu l'article 97.1 d'aquesta, serà de caràcter autonòmic.  
Igualment, i en desplegament de la previsió de la Llei 3/2019 establida en l'article 99, es regulen els consells locals d'inclusió i drets socials d'àmbit local o zonal, a fi de garantir a través d'aquests la participació ciutadana en l'àmbit de proximitat.  
El Consell Valencià d'Inclusió i Drets Socials s'articula com l'òrgan superior de participació de les entitats que treballen en l'àmbit dels serveis socials, així com de les persones usuàries de l'SPVSS. El consell esmentat està configurat com un òrgan de representació de tots els agents i les instàncies socials, i es dissenya amb la finalitat de traslladar les seues aspiracions i propostes en matèria de serveis socials a la Generalitat Valenciana.  
Així, aquest decret complementa el desplegament normatiu del Consell Valencià d'Inclusió i Drets Socials i també estableix les bases dels denominats consells locals i zonals d'inclusió i drets socials, tal com estableix l'article 95.1.b de la Llei 3/2019, inspirats en els principis de proximitat, municipalisme i equitat territorial.  
  
D'altra banda, l'esmentada Llei 3/2019, en l'article 125, estableix que «- es constituirà, mitjançant un decret, un observatori del sistema públic de serveis socials?» per a col·laborar en el desenvolupament de les funcions atribuïdes a l'Institut Valencià de Formació, Investigació i Qualitat dels Serveis Socials en matèria d'investigació aplicada, innovació i qualitat, relacionades amb la prevenció i la intervenció individual, familiar, de grups o comunitària en matèria d'igualtat, inclusió, autonomia personal, diversitat o infància i adolescència, incloent-hi estudis de valoració de les condicions socioeconòmiques de la població, la mesura de la vulnerabilitat social i de necessitats d'inclusió i la idoneïtat de les estructures d'atenció social, entre d'altres. També per a col·laborar en l'avaluació de les condicions laborals de les persones professionals de serveis socials, així com la proposta de mesures que milloren la seua salut laboral.  
D'altra banda, la disposició addicional setzena de la llei 3/2019 estableix que l'Observatori del Sistema Públic de Serveis Socials treballarà, col·laborativament i coordinadament, amb la resta d'observatoris adscrits a la conselleria competent en matèria de serveis socials.  
Per això, amb la finalitat de complir el mandat legal, aquest decret estableix la creació de l'observatori i en determina l'estructura funcional i de gestió, la composició, les funcions, el règim de funcionament i les comissions.  
D'altra banda, i de manera complementària a això, per l'especificitat i l'entitat del seu contingut i a fi de convertir-se en referent en matèria de concertació, s'aposta per cuidar de manera especial les relacions amb les entitats d'iniciativa social participants en el Sistema Públic Valencià de Serveis Socials, i crear i regular la Mesa d'Acció Concertada.  
Finalment, i una vegada desplegada normativament la participació de les persones usuàries dels serveis socials en els centres i els serveis dels quals són usuàries, i amb una mirada posada en el futur i en la participació àgil, accessible i continuada de la ciutadania en matèria de serveis socials, en col·laboració i seguint les orientacions de la Conselleria de Transparència, Responsabilitat Social, Participació i Cooperació de la Generalitat Valenciana, i en desplegament de l'article 100 de la Llei 3/2019, s'estableixen en aquest decret els models de processos participatius que s'impulsaran en matèria de serveis socials, així com les bases per a desenvolupar-los.  
  
  
  
IV  
  
Aquest decret consta de cinc títols, huit disposicions addicionals, una disposició transitòria, una disposició derogatòria i tres disposicions finals. Els quatre primers títols regulen cadascun dels òrgans de participació mitjançant la determinació del seu objectiu, composició, funcions i règim de funcionament. El títol V regula els processos participatius en l'SPVSS. I les disposicions addicionals es dediquen a l'habilitació de crèdits per a la dotació del personal necessari, la representació equilibrada entre homes i dones, mesures d'accessibilitat universal, protecció de dades de caràcter personal, així com a la regulació de la constitució inicial de cada comité i a les meses sectorials de participació de l'acció concertada. S'inclou una disposició transitòria única referida als consells locals de participació existents i tres disposicions finals referides a una modificació de l'apartat 4 de la disposició transitòria segona del Decret 38/2020, de 20 de març, del Consell, de coordinació i finançament de l'atenció primària de serveis socials, a l'habilitació normativa i l'entrada en vigor d'aquest decret.  
  
S'adequa als principis de bona regulació que estableix l'article 129 de la Llei 39/2015, d'1 d'octubre, del procediment administratiu comú de les administracions públiques, i a la Llei 40/2015, d'1 d'octubre, de règim jurídic del sector públic.  
En el procediment d'elaboració d'aquesta norma, s'ha garantit la seguretat jurídica, ja que és coherent amb el marc jurídic vigent, i és una iniciativa normativa que compleix el principi de proporcionalitat i conté la regulació imprescindible per a desplegar l'esmentada Llei 3/2019, de 18 de febrer, de manera que se'n complete i concrete el contingut, dotant-lo d'aplicabilitat en la pràctica.  
Així mateix, s'ha complit el principi de transparència, tant en la fase de consulta pública com en el tràmit d'informació pública i audiència a les persones interessades, ja que s'han observat tots els tràmits que regulen tant la normativa en matèria de procediment administratiu comú com el decret sobre la forma, l'estructura i el procediment d'elaboració dels projectes normatius de la Generalitat, i, en particular, la normativa en matèria de transparència, accés a la informació pública i bon govern, i s'ha respectat en la mateixa mesura la normativa pròpia sobre protecció de dades de caràcter personal.  
  
Aquesta disposició s'inclou en el Pla normatiu de l'Administració de la Generalitat de 2021, aprovat pel Consell mitjançant l'Acord de 29 de desembre de 2020.  
Per tot això, a proposta de la vicepresidenta i consellera d'Igualtat i Polítiques Inclusives, d'acord amb els articles 18 f, 28.c i 43 de la Llei 5/1983, de 30 de desembre, de la Generalitat, del Consell, havent-se realitzat els tràmits d'audiència preceptius, l'elaboració dels tràmits pertinents, d'acord amb el Consell Jurídic Consultiu de la Comunitat Valenciana, amb la deliberació prèvia del Consell en la reunió de 16 de desembre de 2022,  
  
DECRETE  
  
TÍTOL I  
Disposicions generals  
  
Article 1. Objectiu  
Aquest decret té per objectiu:  
a) Regular el Consell Valencià d'Inclusió i Drets Socials i els consells locals d'inclusió i drets socials de caràcter local i zonal (d'ara en avant, consells locals i zonals) previstos en el títol V de la Llei 3/2019, de 18 de febrer, de serveis socials inclusius de la Comunitat Valenciana.  
  
b) Constituir i desenvolupar l'Observatori del Sistema Públic Valencià de Serveis Socials, previst en l'article 125 de la llei esmentada.  
  
c) Crear i regular l'òrgan de concertació per al Sistema Públic Valencià de Serveis Socials denominat Mesa d'Acció Concertada.  
  
d) Regular els processos participatius en el Sistema Públic Valencià de Serveis Socials (d'ara en avant, SPVSS) que estableix l'article 100 de la Llei 3/2019.  
  
Article 2. Naturalesa i règim jurídic  
1. Els òrgans que regula aquest decret tenen naturalesa col·legiada i caràcter deliberatiu, consultiu, assessor i propositiu.  
2. El Consell Valencià d'Inclusió i Drets Socials (d'ara en avant, CVIDS) es regeix pel que disposen la Llei 3/2019, de 18 de febrer, de serveis socials inclusius de la Comunitat Valenciana, i les previsions d'aquest decret, així com la resta de normativa aplicable.  
  
3. Els consells locals d'inclusió i drets socials d'àmbit local i zonal es regeixen pel que disposa la Llei 3/2019, per les previsions d'aquest decret i la resta de normativa que resulte aplicable, així com per les disposicions de la respectiva administració local que determinen la seua constitució, funcionament i composició.  
4. La resta d'òrgans previstos es regiran pel que disposa la Llei 3/2019, per les disposicions d'aquest decret, pels reglaments de règim intern que es puguen aprovar i la resta de disposicions aplicables.  
  
  
  
TÍTOL II.  
Els Consells d'Inclusió i Drets Socials  
  
CAPÍTOL I.  
El Consell Valencià d'Inclusió i Drets Socials  
  
Article 3. Finalitat i adscripció  
1. El CVIDS té com a finalitat garantir que hi haja vies efectives que faciliten la participació cívica en la planificació, el funcionament i l'avaluació de l'SPVSS, adequant aquest sistema a les necessitats de les persones que hi participen. Tindrà caràcter d'òrgan col·legiat consultiu i no vinculant.  
2. Estarà adscrit a la conselleria competent en matèria de serveis socials. Dependrà orgànicament de la secretaria autonòmica amb competències en matèria de planificació i organització del sistema i funcionalment estarà adscrit a la direcció general amb competències en matèria de planificació, formació, investigació i qualitat en els serveis socials.  
  
Article 4. Seu  
El CVIDS tindrà la seu a la ciutat de València, en una dependència de la conselleria competent en matèria de serveis socials, sense perjudici que puga celebrar sessions en qualsevol municipi de la Comunitat Valenciana.  
  
Article 5. Estructura de gestió  
Per a complir adequadament les seues funcions, el CVIDS disposarà de l'estructura i la dotació de personal necessària, dependent de la direcció general competent en matèria de planificació, formació, investigació i qualitat en els serveis socials.  
  
Article 6. Funcions del Consell Valencià d'Inclusió i Drets Socials  
  
Corresponen al CVIDS les funcions següents:  
a) Valorar i emetre informes previs sobre els avantprojectes de llei i els decrets del Consell en matèria de serveis socials.  
b) Emetre els informes que se li sol·liciten sobre els instruments de planificació en matèria de serveis socials i sobre el Catàleg i la Cartera de prestacions de l'SPVSS, així com sobre els seus canvis i modificacions.  
c) Debatre i, si és el cas, emetre un informe sobre l'avantprojecte anual de pressupostos de la Generalitat en matèria de serveis socials, així com fer el seguiment de l'execució. L'informe esmentat s'emetria en la fase administrativa inicial d'elaboració de l'avantprojecte de llei.  
  
d) Emetre els informes que li sol·licite la conselleria competent en matèria de serveis socials.  
e) Elaborar, durant el primer semestre de cada exercici, un informe anual sobre la gestió dels serveis socials. La persona titular de la conselleria competent en matèria de serveis socials presentarà anualment al Consell l'informe esmentat, que es remetrà també a les Corts.  
  
f) Dur a terme el seguiment de l'execució dels plans i els programes autonòmics en matèria de serveis socials.  
g) Conéixer la memòria anual d'activitats de l'SPVSS i informar-ne.  
h) Formular propostes i recomanacions per a la millora de l'SPVSS.  
  
i) Deliberar sobre les qüestions que la persona titular de la conselleria competent en matèria de serveis socials sotmeta a la seua consideració i emetre els informes que li sol·liciten a aquest efecte.  
j) Conéixer les polítiques públiques en matèria de serveis socials, vetlar-ne per l'equitat territorial i articular-les amb els sistemes d'educació, salut, cultura, ocupació i formació ocupacional, habitatge i justícia.  
  
k) Donar suport als consells locals d'inclusió i drets socials d'àmbit local i zonal creats a l'empara de l'article 99 de la Llei 3/2019, així com realitzar el seguiment del seu funcionament, coneixent i valorant les seues deliberacions i propostes.  
l) Fomentar processos de participació, donant suport a l'establiment i l'actualització de formes i mecanismes de consulta i debat oberts a tota la ciutadania, especialment els que es constituïsquen amb les administracions públiques, les entitats cíviques i les persones usuàries directament afectades.  
m) Conéixer i analitzar les entitats i les seues activitats en matèria d'associacionisme i voluntariat i les iniciatives de solidaritat de caràcter social en l'àmbit dels serveis socials, i poder formular recomanacions o criteris d'actuació per al seu foment i promoció.  
n) Col·laborar amb l'Observatori del Sistema Públic Valencià de Serveis Socials, i conéixer i valorar els seus informes, investigacions, resultats i memòries.  
o) Col·laborar amb el Comité d'Ètica dels Serveis Socials de la Comunitat Valenciana i conéixer i valorar els seus informes, propostes i memòries.  
p) Promoure les activitats de prevenció, promoció i desenvolupament, social i cultural, dels grups poblacionals als quals serveix el CVIDS.  
q) Qualsevol altra que se li atribuïsca legalment o reglamentàriament.  
  
Article 7. Estructura del Consell Valencià d'Inclusió i Drets Socials  
  
El CVIDS s'estructura en els òrgans següents:  
1. Òrgans unipersonals:  
a) La Presidència  
b) La Vicepresidència o vicepresidències  
c) La Secretaria  
2. Òrgans col·legiats  
a) El Ple  
b) Les comissions específiques, permanents i temporals  
  
Article 8. Presidència  
1. La Presidència del CVIDS l'exercirà la persona titular de la conselleria competent en matèria de serveis socials o la vicepresidència del CVIDS en què delegue.  
2. La persona que exercisca la Presidència del CVIDS tindrà atribuïdes les funcions següents:  
a) La representació de l'òrgan i la direcció de les seues actuacions davant de les institucions, els organismes, les entitats, les associacions, les autoritats i els particulars.  
b) Nomenar, tant la Secretaria com les persones membres del Ple, a proposta dels representants de cada entitat que compon el CVIDS.  
  
c) Fixar l'ordre del dia, convocar i presidir les sessions del Ple i, si és el cas, de la Comissió Permanent, així com elaborar les directrius generals per al bon govern d'aquestes i moderar el desenvolupament dels debats.  
d) Confirmar amb la seua signatura les actes de les sessions, ordenar la remissió i la publicació dels acords, disposar-ne el compliment i dirimir amb el seu vot els empats.  
e) Complir i fer complir aquest decret, i proposar al Ple la seua interpretació en els casos de dubtes, i la seua integració, en els d'omissió.  
f) Totes les altres funcions que li atorgue la Llei i aquest Decret, les que siguen inherents a la condició de president o presidenta, i, en general, totes les que no siguen atribuïdes per aquest Decret a altres òrgans.  
  
  
Article 9. Vicepresidències  
1. Exerceixen les vicepresidències del CVIDS les persones titulars de les secretaries autonòmiques de la conselleria competent en matèria de serveis socials.  
2. La persona que exercisca la Vicepresidència Primera del CVIDS serà la persona titular de la secretaria autonòmica amb competències en matèria de planificació i organització del sistema, i tindrà atribuïdes les funcions següents:  
a) Coordinar l'actuació del CVIDS amb les seues comissions tècniques específiques i els altres òrgans de participació que preveu aquest decret, així com amb la resta d'òrgans de participació cívica adscrits a la conselleria competent en matèria de serveis socials.  
b) Organitzar la Secretaria del CVIDS.  
c) Substituir la Presidència en casos de vacant, absència, malaltia o delegació, i exercir les funcions que s'atribuïsquen a aquesta, si és el cas.  
d) Qualsevol altra funció que li encomane expressament la Presidència del CVIDS o que aquesta li delegue, en l'àmbit de les seues competències.  
3. Les resta de vicepresidències exerciran funcions de coordinació en les matèries que els corresponguen en funció de la secretaria autonòmica a què pertanguen, així com les altres funcions que els atribuïsca la Presidència.  
  
Article 10. Secretaria  
1. La Secretaria del CVIDS l'exercirà una persona de la direcció general amb competències en matèria de planificació, formació, investigació i qualitat en els serveis socials, nomenada per la Presidència del CVIDS, que actuarà amb veu i sense vot.  
2. La persona que exercisca la Secretaria del Ple del CVIDS tindrà atribuïdes les funcions següents:  
a) Assistir a les sessions del Ple, estendre'n acta i donar el curs corresponent als acords que s'hi adopten.  
b) Efectuar la convocatòria de les sessions per ordre de la Presidència.  
c) Mantindre a la disposició de les persones membres del Ple tots els documents que es referisquen als assumptes inclosos en l'ordre del dia.  
d) La recepció, l'ordenació i la preparació de tots els assumptes, els informes, les propostes o els documents que es desitge presentar al CVIDS, tant pels membres d'aquest com per terceres persones, i tramitar-los tots segons corresponga.  
e) Traslladar a les persones, els òrgans o les institucions procedents, i a les persones membres del Ple, la informació que origine o de què dispose el CVIDS.  
f) Certificar, amb el vistiplau de la Presidència, els informes, les actes i els acords adoptats pel Ple, i fer constar expressament, si és el cas, que el certificat és anterior a l'aprovació de l'acta corresponent.  
  
g) Remetre les actes, les memòries i, si és el cas, els informes del CVIDS a la secretaria autonòmica amb competències en matèria de planificació i organització del sistema, al Comité d'Ètica dels Serveis Socials de la Comunitat Valenciana i a l'Observatori del Sistema Públic Valencià de Serveis Socials.  
h) Organitzar i custodiar els expedients i l'arxiu a càrrec seu, així com el registre d'entrada i eixida de documents, i posar-lo a la disposició dels òrgans del CVIDS i els seus membres quan se li requerisca.  
  
i) Tots els actes de gestió i coordinació que li encomane la persona que exercisca la Presidència, o els que siguen inherents a la seua condició.  
  
Article 11. Ple del Consell Valencià d'Inclusió i Drets Socials  
  
1. El Ple del CVIDS estarà compost per:  
a) Presidència  
b) Vicepresidències  
c) Secretaria  
d) Vocalies permanents  
e) Vocalies no permanents  
2. Les vocalies permanents estaran exercides per les persones representants següents:  
2.1. Per part de la societat civil organitzada:  
a) Dos vocals en representació de les organitzacions sindicals més representatives.  
b) Dos vocals en representació de les entitats d'iniciativa empresarial més representatives en l'àmbit de l'SPVSS, una de les quals ho serà en representació de les entitats d'iniciativa empresarial i l'altra en representació de les entitats d'iniciativa social.  
c) Quatre vocals en representació, respectivament, dels col·legis oficials de Treball Social, Psicologia, Educació Social i de l'Associació Valenciana de Tècniques i Tècnics d'Integració Social.  
d) Dos vocals en representació de les persones usuàries de l'SPVSS, un que represente els serveis socials d'atenció primària i un altre els d'atenció secundària.  
e) Una persona vocal de la Federació Valenciana d'Associacions de Veïns i Veïnes.  
f) Tres persones vocals en representació de les tres xarxes integrants de la Plataforma d'Entitats del Tercer Sector d'Acció Social de la Comunitat Valenciana, de les quals:  
- Una en representació de la Xarxa Europea de Lluita contra la Pobresa (EAPN-CV)  
- Una en representació del Comité Espanyol de Representants de Minusvàlids de la Comunitat Valenciana (CERMI-CV)  
- Una en representació de la Plataforma Valenciana del Voluntariat (PVV)  
g) Set vocals en representació dels consells de participació existents de Dones, Infància, Persones Majors, Poble Gitano, LGTBI, Trans i Immigració, Asil i Refugi. En tot cas, les persones representants no hauran de pertànyer a l'Administració pública i el seu nombre s'incrementarà en tantes vocalies permanents com nous consells puguen crear-se.  
  
h) Una persona vocal en representació del Comité d'Ètica dels Serveis Socials de la Comunitat Valenciana, que no haurà de pertànyer a l'Administració pública.  
i) Una persona vocal representant de l'Observatori de l'SPVSS, que no haurà de pertànyer a l'Administració pública.  
2.2. Per part de les administracions públiques:  
a) Set vocals en representació de les direccions generals amb competències en atenció primària bàsica, específica i secundària i, en defecte d'això, amb competències en atenció primària, renda valenciana d'inclusió, infància i adolescència, diversitat funcional, majors, igualtat en la diversitat i dona i igualtat.  
b) Quatre vocals membres de l'Òrgan de Coordinació i Col·laboració Interadministrativa (OCCI), un dels quals ho serà en representació de les diputacions provincials.  
3. Es podran convocar als plens, com a vocalies no permanents, si és el cas, persones amb rang mínim de direcció general en representació dels departaments del consell que corresponga en funció de la matèria a tractar.  
  
Article 12. Nomenament, duració del mandat i cessament de les persones membres del Ple  
1. Cada organització representada en el Ple proposarà, de manera simultània, la persona titular i suplent que la represente, de manera que es garantisca una presència equilibrada entre dones i homes i s'assegure una paritat 40-60 %. En el cas de la representació de les persones usuàries, aquesta serà proposada pel Ple sobre la base del procediment de designació que s'establisca en el seu reglament de funcionament.  
  
2. Les persones titulars i els suplents d'aquestes seran nomenades i separades dels càrrecs mitjançant una resolució de la persona titular de la conselleria amb competències en matèria de serveis socials, a proposta de les organitzacions i les institucions que representen. Aquests nomenaments i cessaments es publicaran en el DOGV.  
3. La duració màxima del mandat de les vocalies en representació de les entitats i les organitzacions que recull l'article 13.2.1 serà de quatre anys a partir de la data del nomenament, encara que continuaran exercint les seues funcions fins a la presa de possessió de les i els nous membres que els succeïsquen.  
4. La duració del mandat de les vicepresidències es correspondrà amb el període de permanència en el seu nomenament en el DOGV.  
5. El cessament com membres del Ple tindrà lloc per alguna de les causes següents:a. Per l'expiració del termini del seu mandat, sense perjudici del que s'estableix en l'apartat 3 d'aquest article.  
b) A proposta de les entitats que representen.  
c) Per resolució ferma, de caràcter judicial o administrativa, que comporte la inhabilitació o la suspensió per a càrrecs públics, si és el cas.  
d) Per renúncia.  
e) Per defunció.  
6. Tota vacant anticipada que no s'haja produït per expiració del mandat es cobrirà a proposta de l'entitat que representava la persona titular del lloc vacant, de la mateixa manera establida per a la seua designació respectiva. El mandat d'aquestes vocalies expirarà en finalitzar el període que resta a les persones substituïdes.  
  
Article 13. Suplència de les persones membres del Ple  
1. En els casos de vacant, malaltia o absència, la persona o persones que exercisquen les vicepresidències seran substituïdes en la totalitat de les seues atribucions per les persones que, amb rang mínim de direcció general en la conselleria amb competències en matèria de serveis socials, designe la Presidència del CVIDS.  
2. En els casos de vacant, malaltia o absència, la persona que exercisca la Secretaria serà substituïda en la totalitat de les seues atribucions per la persona tècnica de la direcció general amb competències en matèria de planificació, formació, investigació i qualitat en serveis socials.  
  
3. Les entitats proponents de les persones membres del Ple del CVIDS han de designar, a més dels seus representants, les persones que els substituiran, les quals exerciran les seues funcions en absència d'aquestes. La designació de les persones suplents es realitzarà de manera simultània a la de les titulars.  
  
Article 14. Constitució i funcionament  
1. El CVIDS funcionarà en ple o en comissions específiques, que seran permanents o temporals.  
2. Podran constituir-se en el si del CVIDS grups de treball per a realitzar estudis o informes en les matèries que afecten les comeses del CVIDS i que funcionaran com a comissions específiques, de caràcter permanent o temporal, per a deliberar, de manera especialitzada, sobre planificació, programació i ordenació d'àmbits concrets dels serveis socials, o bé sobre projectes, problemàtiques o temes específics, i en les quals podran participar persones expertes de prestigi reconegut en matèria de serveis socials, a proposta del Ple.  
  
3. Una d'aquestes comissions específiques permanents representarà els interessos de les entitats del tercer sector i la seua composició i funcions es fixaran en el seu reglament de règim interior. Una altra d'aquestes serà la Comissió Específica Permanent de Gestió, la composició i les funcions de la qual s'estableixen en l'article 17 d'aquest decret.  
4. Les normes de funcionament del CVIDS es concretaran en el seu reglament de règim interior. Aquest reglament haurà d'incloure, entre d'altres, el règim de convocatòries i els quòrums necessaris per a constituir-se, així com els mecanismes i les majories en les votacions.  
  
Article 15. Funcions del Ple  
Corresponen al Ple les funcions següents:  
a) Emetre informes i adoptar acords sobre les matèries que constitueixen les funcions del CVIDS.  
b) Acordar, si és el cas, la creació de grups de treball i comissions específiques amb la composició i les funcions que es determinen en cada cas.  
c) Establir les línies generals d'actuació de l'òrgan.  
d) Aprovar el reglament de funcionament intern del CVIDS i modificar-lo, si és el cas.  
e) Conéixer el contingut del projecte de pressupostos de la Generalitat en matèria de serveis socials.  
f) Conéixer les actuacions del Comité d'Ètica dels Serveis Socials de la Comunitat Valenciana.   
g) Conéixer les actuacions de l'Observatori del Sistema Públic Valencià de Serveis Socials.  
h) Conéixer les actuacions dels consells locals d'inclusió i drets socials d'àmbit local o zonal.  
i) Aprovar la memòria anual sobre les seues activitats, que es remetrà a la conselleria competent en matèria de serveis socials. Si és el cas, transmetre les seues conclusions a altres consells de participació de la Generalitat.  
j) Aprovar, rebutjar o modificar els projectes, els informes i els acords que li sotmeten la Comissió Permanent i les comissions tècniques específiques.  
  
Article 16. Comissions específiques permanents i temporals  
1. Es preveu la possibilitat de crear comissions amb una finalitat específica i amb caràcter permanent o temporal.  
2. El nombre, la composició, les finalitats, els objectius, l'àmbit d'actuació, les funcions, les normes de funcionament i la duració d'aquestes comissions són competència del Ple del CVIDS.  
3. Les comissions específiques temporals s'extingiran una vegada complit el seu objectiu.  
4. Les persones que formen part de les comissions específiques seran membres del Ple que voluntàriament decidisquen formar-ne part a proposta del mateix Ple.  
5. Les comissions específiques podran comptar amb persones assessores tècniques especialitzades en la matèria a tractar per la comissió.  
6. Les comissions específiques tractaran, de manera especialitzada, sobre planificació, programació i organització dels serveis socials.  
  
Article 17. La Comissió Específica Permanent de Gestió  
La Comissió Específica Permanent de Gestió que preveu l'article 14.3 d'aquest decret tindrà la composició i les funcions següents:  
1. Composició:  
a) La presidenta o president del Ple o persona en qui delegue.  
b) Les vicepresidentes o vicepresidents primers del Ple.  
c) Les vicepresidències, segona i successives, si és el cas.  
d) La persona titular de la direcció general amb competències en matèria de planificació, formació, investigació i qualitat en els serveis socials.  
e) La secretària o secretari del Ple.  
f) Dues persones representants de les persones usuàries dels Serveis Socials, una de les quals serà representant de l'Atenció Primària, i una altra, de l'Atenció Secundària.  
g) Una persona representant de les organitzacions sindicals més representatives, que, amb una temporalitat anual, tindrà caràcter d'alternança entre les dues organitzacions sindicals representades en el Ple.  
  
h) Una persona representant de les organitzacions empresarials més representatives, que, amb una temporalitat anual, tindrà caràcter d'alternança entre les dues organitzacions empresarials representades en el Ple.  
  
i) Una persona representant de l'Òrgan de Coordinació i Col·laboració Interadministrativa (OCCI).  
j) Una persona representant dels col·legis i les associacions professionals de la Comunitat Valenciana, d'entre els de Treball Social, Psicologia, Educació Social i Integració Social.  
k) Una persona representant de les entitats d'iniciativa social del tercer sector d'acció social.  
l) Una persona representant dels consells externs existents en matèria de serveis socials vinculats al Ple.  
2. Funcions:  
a) Preparar les sessions del Ple del CVIDS, a través de l'assessorament a la Presidència del CVIDS, per a fixar l'ordre del dia de les sessions, recopilar la documentació necessària amb antelació suficient a la celebració i preparar els informes previs dels assumptes que hauran de tractar-se en el Ple.  
  
b) Realitzar tot el que calga per a complir els acords del Ple.  
  
c) Desenvolupar els treballs encomanats pel Ple.  
d) Presentar i proposar iniciatives d'actuació al Ple.  
e) Coordinar els treballs de les comissions tècniques específiques.  
f) Conéixer les actes dels òrgans de participació que hi ha en matèria de serveis socials, així com del Comité d'Ètica dels Serveis Socials de la Comunitat Valenciana i de l'Observatori del Sistema Públic Valencià de Serveis Socials.  
g) Representar el CVIDS en el que es considere necessari.  
h) Promoure iniciatives en tots els assumptes que el Ple considere d'interés en els diferents àmbits de serveis socials.  
i) Qualsevol altra que li delegue expressament el Ple.  
  
Article 18. Drets de les persones membres del Consell Valencià d'Inclusió i Drets Socials  
Les persones membres del Ple del CVIDS tenen els drets següents:  
  
a) Participar amb veu, exercir el dret al vot i formular el vot particular en les sessions dels òrgans col·legiats, així com expressar el sentit del seu vot i els motius que el justifiquen.  
b) Sol·licitar la convocatòria amb caràcter extraordinari del CVIDS, en els termes expressats en el seu Reglament de règim interior.  
c) Presentar propostes i suggeriments per a incloure'ls en els ordres del dia, així com per a adoptar acords o per a estudiar una determinada matèria.  
d) Conéixer amb l'antelació que s'assenyale en la convocatòria l'ordre del dia de les sessions, i tindre a la seua disposició els documents i la informació sobre els assumptes que figuren en aquests, així com l'acta de la sessió anterior.  
e) Formular precs i preguntes.  
  
Article 19. Deures de les persones membres del Consell Valencià d'Inclusió i Drets Socials  
Les persones membres del Ple del CVIDS tenen els deures següents:  
  
a) Assistir a les sessions del Ple i de les comissions de les quals siguen membres.  
b) Actuar amb el sigil i la reserva oportuns quan així ho exigisca la naturalesa dels assumptes de què es tracte i, especialment, quan afecten els drets a l'honor, a la intimitat personal i familiar i la pròpia imatge de les persones, mantenint en tot cas el dret a la protecció de dades de caràcter personal.  
c) Actuar d'acord amb el reglament del CVIDS i les directrius i les instruccions que, si és el cas, s'aproven en desenvolupament d'aquest.  
d) Abstindre's en tots els assumptes que afecten interessos personals o interessos econòmics directes de les entitats que representen.  
  
  
Article 20. Indemnitzacions de les persones integrants del Consell  
La participació en el CVIDS no comportarà cap retribució. No obstant això, les persones membres del Ple o de les comissions del CVIDS que hagen de desplaçar-se des de la seua localitat de residència per a acudir a les reunions convocades seran indemnitzades per les despeses que, en matèria de transport, dietes i, si és el cas, allotjament els ocasione, d'acord amb les quanties establides per aquest concepte per a les persones ocupades públiques al servei de l'Administració del Consell en la normativa vigent.  
  
  
CAPÍTOL II  
Els Consells Locals d'Inclusió   
i Drets Socials d'àmbit local i zonal  
  
Article 21. Els consells locals i zonals d'inclusió i drets socials  
  
1. Amb la finalitat de facilitar la participació en serveis socials de la ciutadania i dels grups d'interés des de la proximitat, es crearan consells zonals d'inclusió i drets socials, en totes les zones bàsiques de serveis socials existents, d'acord amb el mapa de serveis socials de la Comunitat Valenciana. Aquests consells zonals seran creats i gestionats pels ajuntaments i les mancomunitats de les quals depenguen respectivament.  
2. En tots els municipis de la Comunitat Valenciana es podran constituir consells locals d'inclusió i drets socials. Aquests consells seran preceptius a les ciutats de més de 20.000 habitants i també en tots els municipis que gestionen àrees de serveis socials, d'acord amb el mapa de serveis socials de la Comunitat Valenciana.  
  
3. En els municipis de més de 20.000 habitants que constituïsquen una única zona bàsica de serveis socials, es constituirà un únic consell, que serà local i zonal.  
4. D'altra banda, en els municipis o les mancomunitats amb més d'una zona de serveis socials es podrà constituir un únic consell local d'inclusió i drets socials.  
5. Els consells locals d'inclusió i drets socials d'àmbit local i zonal estaran adscrits a les entitats locals, les mancomunitats o els ajuntaments que els constituïsquen respectivament.  
  
Article 22. Criteris de composició dels consells locals i zonals  
  
1. Els consells zonals d'inclusió i drets socials ?d'ara en avant, consells zonals?, així com els consells locals d'inclusió i drets socials ?d'ara en avant, consells locals?, hauran de recollir, quant a la seua estructura i representativitat, i sense perjudici de l'autonomia municipal per a determinar-ne la composició concreta, les regles següents:  
  
a) Estructura:  
Presidència  
Vicepresidència  
Secretaria  
Vocalies  
b) Paritat  
Haurà de procurar-se una representació equilibrada d'homes i dones en totes les composicions dels diferents consells locals i zonals.  
  
c) Composició dels consells locals:  
- Presidència del consell local, que correspondrà a l'alcalde o alcaldessa del municipi, que podrà delegar en la Vicepresidència en casos d'absència o malaltia.  
- Vicepresidència, que correspondrà a la regidora o regidor amb competència en matèria de serveis socials del seu govern municipal.  
- Secretaria, que correspondrà a la secretària o secretari de l'ajuntament de la localitat, que actuarà amb veu però sense vot.  
- Vocalies.  
d) Composició dels consells zonals:  
- Presidència del consell zonal, que correspondrà a la persona que exercisca la presidència de la mancomunitat de municipis que integren la respectiva zona bàsica de serveis socials, que podrà delegar en la vicepresidència en casos d'absència o malaltia. En el cas de municipis amb més d'una zona en el terme municipal, la presidència de cadascun dels seus consells zonals l'exercirà la persona membre de la seua corporació designada per l'alcaldessa o alcalde de la localitat on s'integren aquests consells. Si la zona està formada per només un municipi, la presidència l'exercirà l'alcalde o alcaldessa d'aquest.  
- Vicepresidència, que correspondrà a un alcalde o alcaldessa dels municipis que integren la zona bàsica de serveis socials, elegit entre tots els alcaldes i alcaldesses d'aquests municipis, que podrà delegar en una regidora o regidor amb competència en matèria de serveis socials del seu govern municipal. En el cas de municipis amb més d'una zona en el terme municipal, les vicepresidències de cadascun dels seus consells zonals seran exercides per la persona membre de la seua corporació designada per l'alcaldessa o alcalde de la localitat on s'integren aquests consells.  
- Secretaria, que correspondrà a una persona professional tècnica municipal de serveis socials de l'ajuntament l'alcaldia del qual exercisca la Presidència i que actuarà amb veu, però sense vot. En el cas de municipis amb més d'una zona en el terme municipal, les secretaries de cadascun dels seus consells zonals seran igualment exercides per les persones tècniques municipals de serveis socials designades per l'alcaldessa o alcalde de la localitat on s'integren aquests consells.  
- Vocalies.  
e) En la determinació de les vocalies dels consells locals i zonals haurà de preveure's, en el nombre i la proporció que cada consell determine, la representació de totes les entitats d'àmbit local que els integren en cada cas, quant a:  
- Associacions veïnals  
- Associacions de persones usuàries, o directament persones usuàries en el cas que no n'hi haja en l'àmbit territorial local o zonal del comité associacions que els representaren.  
- Entitats representatives dels interessos de la ciutadania, entre les quals en tot cas haurà de preveure's la presència d'organitzacions de dones que presten o reben serveis socials, associacions de dones majors i de ames de casa.  
- Organitzacions empresarials i sindicals més representatives  
- Organitzacions professionals  
- Entitats d'iniciativa privada col·laboradores amb l'SPVSS del seu àmbit territorial, tant d'iniciativa social com empresarial  
- Professionals de Serveis Socials  
- A més d'això, en el cas dels consells zonals, figuraran representacions de totes les corporacions municipals que formen part de la mancomunitat, que seran les seues alcaldesses o alcaldes.  
1. Els consells de participació de caràcter sectorial de les corporacions locals tindran representació en els consells locals i zonals d'inclusió i drets socials del seu àmbit territorial que es creen.  
2. La Generalitat, a través de la conselleria amb competència en matèries de serveis socials, tindrà una representació en tots els consells locals i zonals que es creen. Aquestes vocalies les nomenarà la persona titular de la conselleria i seran professionals dels serveis socials supervisores de departament, adscrites a la direcció territorial a la qual corresponga el consell local o zonal de què es tracte.  
  
Article 23. Funcions dels consells locals i zonals  
1. Seran funcions dels consells locals i zonals (d'ara en avant, consells), entre altres, les següents:  
a) Participar en l'elaboració d'informes anuals sobre la situació de les necessitats socials i dels serveis socials en la localitat o la zona de què es tracte, i fer-ne difusió pels mitjans telemàtics i altres que es consideren adequats.  
b) Fer el seguiment i l'avaluació dels processos i dels resultats desenvolupats en matèria de serveis socials.  
c) Aprovar el reglament de funcionament intern del consell.  
d) Crear les meses de treball per a debatre temes concrets de l'àmbit dels serveis socials, si es considera necessari o oportú.  
e) Coordinar i supervisar les meses de treball que es creen eventualment en el marc del consell.  
f) Emetre informes que els encomane l'ajuntament de la localitat, en el cas de consells locals, o qualsevol ajuntament de la zona, en el cas de consells zonals, sobre matèries de competència municipal en l'àmbit dels serveis socials.  
g) Emetre i formular propostes i suggeriments en relació amb el funcionament dels serveis socials municipals, zonals i autonòmics.  
  
h) Afavorir la coordinació entre les institucions i els actors que actuen en l'àmbit dels serveis socials.  
i) Promoure la participació comunitària en la localitat o en els municipis de la zona, de manera que es fomente l'associacionisme.  
j) Ser informats sobre la gestió dels serveis socials de la localitat o dels municipis integrants de la seua zona.  
k) Promoure fórmules que permeten la màxima informació ciutadana i fomentar actuacions de sensibilització ciutadana en matèria de serveis socials.  
l) Desenvolupar jornades formatives, tallers o activitats en matèries de participació i serveis socials.  
m) Estimular, guiar, orientar en la creació de teixit social en matèria d'organitzacions sense ànim de lucre o organitzacions socials, especialment en entorns locals.  
n) Altres que les administracions competents els puguen encomanar.  
  
2. Per a garantir la comunicació, la coordinació, la sinergia i la integració dels diferents consells locals i zonals amb el CVIDS, aquells hauran d'incloure entre les seues funcions les següents:  
a) Proposar actuacions al CVIDS i implantar els programes o les iniciatives de caràcter institucional que aquest promoga.  
b) Canalitzar les propostes i els suggeriments de la iniciativa social o de les diverses administracions públiques que contribueixen a una qualitat més alta i una aportació de benestar en l'àmbit dels serveis socials.  
c) Afavorir la coordinació interinstitucional quant a la implantació de polítiques orientades als serveis socials  
d) Informar periòdicament el Consell Valencià d'Inclusió i Drets Socials de les seues deliberacions, decisions i memòries, i traslladar-li les seues actes, així com de la creació, la modificació o la supressió dels diferents consells locals o zonals d'inclusió i drets socials.  
3. En els municipis de menys de 5.000 habitants es podran incorporar les funcions dels consells de participació local d'inclusió i drets socials als consells de participació ja constituïts.  
4. D'acord amb la disposició addicional novena de la Llei 3/2019, els consells locals d'inclusió i drets socials d'àmbit local o zonal, passaran a constituir-se com a comissions permanents de seguiment de la renda valenciana d'inclusió i del Pla valencià d'inclusió i cohesió social, en el seu àmbit local, de conformitat amb el que disposa la Llei 19/2017, de 20 de desembre, de la Generalitat, de renda valenciana d'inclusió, amb la finalitat d'afavorir el seguiment de la seua implementació i gestió, així com la sensibilització, coordinació, anàlisi i propostes de millora d'aplicació de la llei esmentada.  
  
Article 24. Funcionament dels consells locals i zonals  
Els criteris bàsics de funcionament dels consells locals i zonals, sense perjudici del que s'estableix en la Llei 40/2015, d'1 d'octubre, de règim jurídic del sector públic, seran els següents:  
a) La duració dels nomenaments de les persones membres dels consells serà de quatre anys, renovable per quatre anys més.  
b) La substitució de persones membres dels consells es farà mitjançant una sol·licitud per escrit de les entitats interessades.  
c) Tota vocalia haurà de comptar amb persona titular i suplent. Ambdues seran designades per escrit per l'entitat que representen.  
d) En el cas de les vocalies corresponents a personal empleat públic al servei de l'Administració de la Generalitat, i les substitutes corresponents, aquestes seran proposades i nomenades per la persona titular de la conselleria a la qual estiguen adscrites.  
e) Les persones membres dels consells deixaran de ser-ho per les causes següents:  
- Per expiració del seu mandat.  
- Per voluntat expressa de l'entitat que representen.  
- Per voluntat pròpia.  
- Per dissolució de l'entitat representada.  
En els supòsits segon, tercer i quart, la baixa com a membre del Consell es materialitzarà mitjançant una comunicació escrita de la persona afectada o de l'entitat a la qual representa dirigida a la Presidència del Consell.  
f) Periodicitat de les sessions. El ple es reunirà, com a mínim, dues vegades per any. Podrà reunir-se de manera extraordinària i justificada, siga a sol·licitud de la Presidència del Consell o a demanda d'un terç dels vocals. Les sessions plenàries del consell s'hauran de dur a terme sempre que hi estiguen presents almenys la meitat de les persones membres, incloent-hi, de manera ineludible, les persones que ocupen la presidència, la vicepresidència i la secretaria.  
g) Seu dels consells. La seu dels consells locals és el municipi de la localitat. La seu dels consells zonals es triarà d'entre les seus municipals dels municipis que integren la zona, sense perjudici que les sessions d'aquests puguen celebrar-se en qualsevol altre municipi de la mateixa zona.  
h) Ordre del dia. L'ordre del dia de les sessions dels consells es consensuarà entre la Presidència i la Vicepresidència, oïdes les propostes dels membres. La secretaria haurà d'enviar l'ordre del dia consensuat a totes les persones membres d'aquests, juntament amb la convocatòria de la sessió.  
i) Convocatòries. Les convocatòries de les sessions plenàries les haurà d'elaborar la Secretaria, per ordre de la Presidència del Consell. Les convocatòries s'hauran de transmetre a les persones membres del consell respectiu amb una antelació de quinze dies naturals, juntament amb el material sobre els assumptes que es tractaran en el ple i una còpia de l'acta de la sessió anterior.  
  
  
TÍTOL III  
L'Observatori del Sistema Públic   
Valencià de Serveis Socials  
  
Article 25. Definició  
L'Observatori del Sistema Públic Valencià de Serveis Socials (d'ara en avant, l'Observatori) es constitueix com a òrgan interdisciplinari, independent, científic, d'assessorament i propositiu, especialitzat en la gestió de dades i el coneixement en matèria de serveis socials, amb vocació de ser un espai de referència d'anàlisi, estudi i estadística en la matèria.  
  
Article 26. Estructura funcional  
1. L'Observatori mantindrà l'estructura següent:  
a) La Presidència  
b) La Vicepresidència  
c) La Secretaria  
d) El Ple  
e) La Comissió Permanent  
2. Podran constituir-se comissions de treball per acord del Ple i aquestes podran, al seu torn, ser de caràcter sectorial o territorial.  
  
Article 27. Seu  
L'Observatori tindrà la seu a la ciutat de València, en una dependència de la conselleria competent en matèria de serveis socials, sense perjudici que puga celebrar sessions en qualsevol municipi de la Comunitat Valenciana.  
  
Article 28. Adscripció i estructura de gestió  
1. L'Observatori del Sistema Públic Valencià de Serveis Socials estarà adscrit a la direcció general amb competències en matèria d'investigació en serveis socials..  
2. Orgànicament vinculat a la direcció general amb competències en matèria d'investigació en serveis socials de la conselleria competent en matèria de serveis socials, l'Observatori disposarà de l'estructura i la dotació de personal necessàries, per a donar-li la cobertura logística i de gestió que requerisca  
  
Article 29. Presidència  
1. La Presidència de l'Observatori correspondrà a la persona titular de la conselleria competent en matèria de serveis socials, o la persona en qui delegue.  
2. Tindrà atribuïdes les funcions següents:  
a) Representar l'Observatori, així com traslladar les seues actuacions davant de les institucions, els organismes, les entitats, les associacions, les autoritats i els particulars.  
b) Realitzar els nomenaments, tant de la secretaria com de les persones membres de les vocalies, a proposta de les i els representants de cada entitat que compon l'Observatori.  
c) Fixar l'ordre del dia, d'acord amb la Secretaria i oïdes les propostes de les persones membres del Ple.  
d) Convocar i presidir les sessions del Ple i de la Comissió Permanent, així com elaborar les directrius generals per al bon govern d'aquestes i moderar el desenvolupament dels debats.  
e) Confirmar amb la seua signatura les actes de les sessions, ordenar-ne la remissió i la publicació dels acords, així com disposar-ne el compliment i dirimir els empats amb el seu vot.  
f) Complir i fer complir aquest decret, i proposar al Ple la seua interpretació en els casos de dubtes, i la seua integració, en els d'omissió.  
  
g) Totes les funcions que se li atorguen en la llei i en aquest decret, i les que siguen inherents a la seua condició de president o presidenta.  
  
  
Article 30. Vicepresidències  
1. Exerceixen les vicepresidències de l'Observatori:  
a) La Vicepresidència Primera, que serà la persona triada per a això entre les persones membres del Ple.  
b) La Vicepresidència Segona, que serà la persona que exercisca la secretaria autonòmica competent en matèria de planificació i organització de l'SPVSS.  
2. Les persones que exercisquen les vicepresidències de l'Observatori tindran atribuïdes les funcions següents:  
a) Coordinar l'actuació de l'Observatori i de les seues comissions de treball, així com de la resta d'observatoris adscrits a la conselleria competent en matèria de serveis socials.  
b) Organitzar la Secretaria de l'Observatori.  
c) Substituir, per ordre de prelació, la Presidència en casos de vacant, absència o malaltia, i exercir les funcions que s'atribuïsquen a aquesta, si és el cas.  
d) Qualsevol altra funció que li encomane expressament o li delegue la Presidència de l'Observatori, en l'àmbit de les seues competències.  
  
  
Article 31. Secretaria  
1. La Secretaria de l'Observatori l'exercirà una persona funcionària tècnica de serveis socials adscrita a la direcció general amb competències en matèria d'investigació, formació i qualitat de la conselleria competent en matèria de serveis socials, amb un nivell de direcció de servei o superior, nomenada per la Presidència de l'Observatori.  
  
2. La persona que exercisca la Secretaria de l'Observatori tindrà atribuïdes les funcions següents:  
a) Assistir, amb veu però sense vot, a les sessions del Ple i estendre'n acta, de manera que done el curs corresponent als acords que s'hi adopten.  
b) Efectuar la convocatòria de les sessions per ordre de la Presidència.  
c) Mantindre a la disposició de les persones membres de l'Observatori tots els documents que es referisquen als assumptes inclosos en l'ordre del dia.  
d) La recepció, l'ordenació i la preparació de tots els assumptes, els informes, les propostes o els documents que desitgen presentar a l'Observatori tant els seus membres com terceres persones, i tramitar-los tots com pertoque.  
e) Traslladar a les persones o les institucions procedents la informació que origine o de què dispose l'Observatori.  
f) Certificar amb el vistiplau de la Presidència els dictàmens, les actes i els acords adoptats pel Ple, i fer-hi constar expressament, si és el cas, que el certificat és anterior a l'aprovació de l'acta corresponent.  
  
g) Organitzar i custodiar els expedients i l'arxiu a càrrec seu, així com el registre d'entrada i eixida de documents, i posar-lo a la disposició dels seus òrgans i membres quan li ho requerisquen.   
h) Tots els actes de gestió i coordinació que li encomane la persona que exercisca la Presidència, o els que siguen inherents a la seua condició.  
  
Article 32. Composició  
1. L'Observatori estarà compost pel president o presidenta, les vicepresidentes o vicepresidents, la Secretaria i les vocalies.  
2. Les vocalies estaran integrades per:  
a) Persones investigadores, proposades respectivament pels departaments universitaris amb competències d'investigació en serveis socials i sociologia de les universitats públiques valencianes. Una per cada departament i universitat que dispose d'aquests.   
b) Una persona proposada per la Federació Valenciana de Municipis i Províncies.  
c) Una persona proposada pels col·legis de Treball Social de la Comunitat Valenciana.  
d) Una persona proposada pel Col·legi de Politologia i Sociologia de la Comunitat Valenciana.  
e) Una persona proposada pel Col·legi de Psicologia de la Comunitat Valenciana.  
f) Una persona proposada pel Col·legi d'Educadores i Educadors Socials de la Comunitat Valenciana.  
g) Una persona proposada per l'Associació Valenciana de Tècniques i Tècnics d'Integració Social.  
h) Tres persones proposades per entitats del tercer sector d'acció social de la Comunitat Valenciana que gestionen centres, serveis i programes de l'SPVSS.  
i) Dues persones proposades, respectivament, per les dues organitzacions sindicals més representatives.  
j) Dues persones proposades, respectivament, per les dues associacions empresarials o les seues federacions, més representatives en l'àmbit dels serveis socials.   
k) Una persona proposada per l'Institut Valencià d'Estadística.  
l) Una persona proposada per l'Institut Cartogràfic Valencià.  
m) Una persona proposada per cada laboratori de Serveis Socials existent a la Comunitat Valenciana.  
n) Una persona proposada per cada càtedra del Sistema Públic Valencià de Serveis Socials existent en les universitats públiques valencianes.  
o) Una persona representant del Consell Valencià d'Inclusió i Drets Socials.  
p) Una persona que represente el Comité d'Ètica dels Serveis Socials de la Comunitat Valenciana.  
q) Una persona que represente l'Observatori Valencià de la Salut.  
  
r) Una persona en representació de les entitats del tercer sector d'acció social més representatives de persones usuàries.  
s) La directora o director general amb competències en matèria d'investigació en serveis socials de la conselleria competent en matèria de serveis socials.  
t) Tres persones funcionàries tècniques proposades per les secretaries autonòmiques amb competències en serveis socials, especialistes, respectivament, en matèries d'igualtat i diversitat, atenció primària, i planificació i organització del Sistema.  
u) Una persona funcionària proposada pel gabinet tècnic de la conselleria amb competències en matèria de serveis socials.  
3. Totes les persones que ocupen les vocalies de l'epígraf anterior hauran de comptar amb coneixement, formació i experiència, de caràcter tecnicocientífic, en l'àmbit dels serveis socials i en estadística o gestió de dades, de manera que es garantisca el rigor i la capacitat d'anàlisi i estudi científic en les matèries objecte de l'Observatori.  
  
Article 33. Suplència  
1. En els casos de vacant, malaltia o absència, la presidenta o president serà substituït en la totalitat de les seues atribucions per la persona titular de la Vicepresidència Primera de l'Observatori.  
2. Les vicepresidències de l'Observatori seran substituïdes en els casos de vacant, malaltia o absència, respectivament, per:  
a) La Vicepresidència Primera, per la persona triada per a fer-ho entre els membres del Ple.  
b) La Vicepresidència Segona, per la persona que designe a aquest efecte la persona titular de la conselleria competent en matèria de serveis socials.  
3. Les entitats proponents de les persones membres del Ple de l'Observatori han de designar, a més dels seus representants, les persones que els substituiran, que exerciran les seues funcions en absència d'aquelles. La designació de les persones suplents es realitzarà de manera simultània a la de les representants titulars, aplicant el mateix sistema de designació, i en aquesta es tindrà en compte la necessitat de mantindre la paritat en el Ple en un interval del 40-60 %.  
  
  
Article 34. Mandat  
1. Les persones vocals representants de les entitats que formen part de l'Observatori seran nomenades per un màxim de quatre anys, i haurà d'efectuar-se un nou procediment d'elecció i nomenament una vegada transcorregut aquest període.  
2. El mandat de les persones integrants del Ple de l'Observatori podrà expirar abans de finalitzar el seu període de duració en els casos següents:  
a) Revocació o cessament acordat per l'entitat que el va nomenar.  
b) Pèrdua de la condició en virtut de la qual van ser nomenades, en les i els membres que ho van ser per raó del seu càrrec.  
c) Renúncia, presentada davant de la Presidència del Ple.  
d) Defunció.  
e) Resolució ferma, de caràcter judicial o administrativa, que comporte la inhabilitació o suspensió per a càrrecs públics, si és el cas.  
3. En els casos previstos en l'apartat anterior, les substitucions que hagen de produir-se es faran pel temps que quede del mandat de la persona membre substituïda.  
  
Article 35. Funcions  
1. Són funcions de l'Observatori:  
a) Impulsar i col·laborar en la realització d'estudis i investigacions, generant un sistema d'indicadors que permeten conéixer millor la situació i les condicions de vida de la ciutadania en matèria de serveis socials.  
b) Actuar com a òrgan permanent de recollida i anàlisi de la informació disponible en les diverses fonts ?locals, autonòmiques, nacionals, europees- sobre serveis socials.  
c) Fomentar i promoure trobades entre professionals i persones expertes, tant en l'àmbit autonòmic i estatal com internacional, per a facilitar l'intercanvi d'experiències, investigacions i treballs en matèria de serveis socials.  
d) Divulgar la informació generada de manera accessible i en format adaptat, per a la ciutadania en general i per a professionals de la intervenció, procedent de la investigació, la gestió o altres àmbits científics o tècnics vinculats als serveis socials valencians.  
e) Realitzar propostes que, sobre la base dels estudis i les avaluacions realitzades, afavorisquen la presa de decisions sobre les polítiques que es desenvolupen en matèria de serveis socials i sobre noves necessitats socials, i permetre així identificar tendències futures.  
f) Facilitar el disseny, el seguiment i l'avaluació de les polítiques i les intervencions amb impacte en serveis socials.  
g) Impulsar l'avaluació de les polítiques en matèria de serveis socials.  
h) Donar suport a la presa de decisions basades en l'evidència científica i el coneixement en l'àmbit local, supralocal o autonòmic valencià, fent èmfasi en la connexió entre informació i acció.  
i) Assessorar la direcció general amb competència en matèria de planificació de serveis socials en l'exercici de les seues funcions com a unitat d'anàlisi, estudi i estadística.  
j) Col·laborar amb altres observatoris, organismes i entitats relacionades amb la gestió del coneixement en matèria de serveis socials, a fi d'aconseguir el millor compliment de les funcions encomanades.  
  
k) Compartir la informació i les dades obtingudes amb l'Observatori Valencià de Salut, proporcionant la informació de manera complementària amb l'objectiu principal d'aprofundir en la millora de la política i gestió pública.  
l) Crear un fons de documentació, física i virtual, que afavorisca la promoció d'activitats de formació i informació i estimule l'estudi i la investigació en matèria de serveis socials.  
m) Analitzar les noves tendències i experiències observades en l'àmbit autonòmic, estatal i internacional, tant en les polítiques públiques de serveis socials com en el disseny i l'organització dels seus serveis i prestacions.  
n) Proposar iniciatives adreçades a millorar la sensibilització i el tractament de la informació sobre els serveis socials en els mitjans de comunicació.  
o) Proposar iniciatives en matèria de formació parella persones professionals dels serveis socials.  
p) Elaborar un informe anual en matèria de serveis socials que reculla les dades més rellevants de les actuacions dutes a terme.  
q) Participar i mantindre relacions de cooperació, coordinació i col·laboració amb altres institucions, organismes i òrgans autonòmics, nacionals i internacionals, de caràcter anàleg, fomentant i promovent trobades.   
r) Treballar, col·laborativament i coordinadament, a fi d'establir estratègies conjuntes i transversals, de manera estreta i contínua amb el Consell Valencià d'Inclusió i Drets Socials i el Comité d'Ètica dels Serveis Socials de la Comunitat Valenciana, així com amb els observatoris d'Infància i Immigració, el Consell Valencià de les Dones, la resta d'observatoris adscrits a la conselleria competent en matèria de serveis socials, així com amb tots els altres observatoris de caràcter autonòmic que tinguen encomanats àmbits vinculats als drets socials i a la millora de la qualitat de vida de la ciutadania (habitatge, comunicació, salut, justícia, o ocupació, accés a les TIC i bretxa digital, entre d'altres).   
  
s) Proposar el disseny d'instruments tècnics de treball d'intervenció i avaluació digital i instrumental per a les persones professionals dels serveis socials.  
t) Qualsevol altra que se li encomane.  
2. En l'exercici de totes les seues funcions, i de manera especial en la a, la f, la g, la l, la m i la p, l'Observatori haurà de tindre en compte l'impacte de gènere i les variables d'igualtat en la planificació, l'execució i la valoració.  
  
Article 36. Règim de funcionament  
1. L'Observatori es reunirà, amb caràcter ordinari, quadrimestralment, i amb caràcter extraordinari quan siga convocat per la Presidència o a proposta de la meitat de les persones integrants d'aquest, que en tot cas hauran de proposar la inclusió de temes en l'ordre del dia.  
2. La convocatòria, el règim de sessions, l'adopció d'acords i, en general, el funcionament intern, tant del Ple com de la Comissió Permanent, s'ajustaran al que es dispose en la legislació vigent de caràcter bàsic per als òrgans col·legiats en les administracions públiques.  
  
3. A les reunions del Ple, la Comissió Permanent o les comissions de treball que puguen constituir-se, podran convidar-se, de manera puntual o permanent, les persones físiques o jurídiques que es consideren idònies per raó de la seua activitat o coneixement. Aquestes persones podran ser proposades per qualsevol de les persones membres del Ple i seran acceptades pel mecanisme de votació que s'establisca en el reglament d'organització i funcionament de l'Observatori.  
4. L'Observatori aprovarà el seu reglament d'organització i règim de funcionament.  
  
Article 37. La Comissió Permanent. Composició i funcions  
1. La Comissió Permanent de l'Observatori estarà composta per:  
a) Presidenta o president de l'Observatori o persona en qui delegue.  
  
b) Vicepresidentes o vicepresidents de l'Observatori.  
c) Secretària o secretari de l'Observatori.  
d) Una persona investigadora, representant dels departaments universitaris amb competències en investigació en serveis socials i sociologia de les universitats públiques valencianes.   
e) Una persona que represente la Federació Valenciana de Municipis i Províncies.  
f) Una persona en representació dels col·legis professionals de Treball Social, Politologia i Sociologia, Psicologia, Educadores i Educadors Socials, i de l'Associació de Tècniques i Tècnics d'Integració Social, de l'àmbit territorial de la Comunitat Valenciana.  
g) Dues persones representants de les entitats del tercer sector d'acció social de la Comunitat Valenciana que gestionen centres, serveis i programes de l'SPVSS.  
h) Una persona que represente l'Institut Valencià d'Estadística.  
  
i) Una persona en representació de tots els laboratoris de serveis socials existents a la Comunitat Valenciana.  
j) Una persona en representació de les càtedres del Sistema Públic Valencià de Serveis Socials existents en les universitats públiques valencianes.  
k) Tres persones, amb rang mínim de directora o director general, representants respectivament dels àmbits competencials en matèria d'igualtat i diversitat, atenció primària, i planificació i organització del sistema.   
2. Funcions de la Comissió Permanent de l'Observatori  
a) Preparar les sessions del Ple a través de l'assessorament de la Presidència per a fixar l'ordre del dia de les sessions, recopilar la documentació necessària amb suficient antelació a la celebració i preparar els informes previs dels assumptes que caldrà tractar en el Ple.  
  
b) Dur a terme tot el que siga necessari per a complir els acords del Ple.  
c) Desenvolupar els treballs encomanats pel Ple.   
d) Presentar i proposar al Ple iniciatives d'actuació.  
e) Coordinar els treballs de les eventuals comissions de treball de l'Observatori.  
f) Representar l'Observatori en el que es considere necessari.  
  
g) Elaborar un informe anual en matèria de serveis socials que reculla les dades més rellevants de les actuacions realitzades en els serveis socials valencians perquè les aprove el Ple.  
h) Emetre i formular propostes i suggeriments en relació amb el funcionament dels serveis socials valencians.  
i) Promoure iniciatives en tots els assumptes que consideren d'interés els diferents àmbits dels serveis socials valencians.  
  
j) Conéixer els treballs del Comité d'Ètica de l'SPVSS, així com del CVIDS.  
k) Qualsevol altra que li delegue expressament el Ple.  
  
Article 38. Comissions de treball  
1. Es preveu la possibilitat de crear comissions de treball amb una finalitat específica i amb caràcter temporal.  
2. El nombre, la composició, les finalitats, els objectius, l'àmbit d'actuació, les funcions, les normes de funcionament i la duració de les comissions de treball són competència del Ple de l'Observatori.  
3. Les comissions de treball s'extingiran una vegada s'haja complit el seu objectiu.  
4. Les persones que formen part de les comissions de treball seran membres del Ple que decidisquen voluntàriament formar part d'aquestes a proposta del mateix ple.  
5. Les comissions de treball podran comptar amb persones assessores tècniques especialitzades en la matèria a tractar per cada comissió.  
  
Article 39. Drets de les persones membres de l'Observatori  
Les persones membres del Ple de l'Observatori tenen els drets següents:  
a) Participar amb veu, exercir el dret al vot i formular el vot particular en les sessions dels òrgans col·legiats, així com expressar el sentit del seu vot i els motius que el justifiquen.  
b) Sol·licitar la convocatòria, amb caràcter extraordinari, de l'Observatori, en els termes expressats en el seu Reglament de règim intern.   
c) Presentar propostes i suggeriments per a incloure'ls en l'ordre del dia, així com per a adoptar acords o per a estudiar una determinada matèria.  
d) Conéixer, amb l'antelació que s'assenyale, la convocatòria i l'ordre del dia de les sessions i tindre a la seua disposició els documents i la informació sobre els temes que hi figuren, així com l'acta de la sessió anterior.  
e) Formular precs i preguntes.  
  
Article 40. Deures de les persones membres de l'Observatori  
Les persones membres de l'Observatori tenen els deures següents:  
  
1. Assistir a les sessions dels òrgans col·legiats en la composició dels quals participen.  
2. Actuar amb el sigil i la reserva oportuns quan així ho exigisca la naturalesa dels assumptes de què es tracte i, especialment, quan afecten els drets a l'honor, a la intimitat personal i familiar i la pròpia imatge de les persones.   
3. Actuar de conformitat amb aquest reglament i amb les directrius i les instruccions que, si és el cas, s'aproven en desplegament d'aquest.  
4. Abstindre's en tots els assumptes que afecten interessos personals o interessos directes de les entitats a les quals representen.  
  
Article 41. Indemnitzacions  
La participació en l'Observatori no comportarà cap retribució. No obstant això, les persones membres del Ple o de les comissions de l'Observatori que hagen de desplaçar-se des de la seua localitat de residència per a acudir a les reunions convocades seran indemnitzades per les despeses que aquest fet els ocasione, de conformitat amb les quanties establides per aquest concepte per al personal empleat públic de l'Administració del Consell en la normativa vigent.  
  
  
TÍTOL IV  
Les meses d'acció concertada del Sistema Públic   
Valencià de Serveis Socials  
  
CAPÍTOL I  
La Mesa d'Acció Concertada del Sistema Públic   
Valencià de Serveis Socials  
  
Article 42. Objecti i adscripció de la Mesa d'Acció Concertada del Sistema Públic Valencià de Serveis Socials  
La Mesa d'Acció Concertada del Sistema Públic Valencià de Serveis Socials serà l'òrgan col·legiat de participació i l'instrument de coordinació i col·laboració en el desenvolupament de l'acció concertada a la Comunitat Valenciana. Estarà adscrit a la direcció general amb competències en matèria d'organització del Sistema Públic Valencià de Serveis Socials en la conselleria competent en matèria de serveis socials i comptarà amb una unitat administrativa de suport que es crearà a aquest efecte.  
  
Article 43. Funcions  
Corresponen a la Mesa d'Acció Concertada les funcions següents:  
  
a) Fer el seguiment de la implantació de l'acció concertada en matèria de serveis socials.  
b) Formular propostes i recomanacions per a millorar l'acció concertada en el marc de l'SPVSS.  
c) Debatre i conéixer els mòduls econòmics per a garantir un desenvolupament harmònic de l'acció concertada en matèria de serveis socials.  
d) Deliberar sobre les qüestions que la persona titular de la conselleria competent en matèria de serveis socials en l'àmbit de l'acció concertada sotmeta a la seua consideració.  
e) Conéixer les polítiques públiques en matèria d'acció concertada, vetlar per l'equitat d'aquestes i generar espais de diàleg en les accions concertades dels sistemes d'educació i salut.  
f) Promoure el desenvolupament harmònic dels recursos humans en l'àmbit de l'acció concertada a través de propostes d'actuació.  
  
Article 44. Composició  
La composició de la Mesa d'Acció Concertada del Sistema Públic de Serveis Socials estarà integrada per:  
1. En representació de la Generalitat:  
a) La consellera o conseller competent en matèria de serveis socials, que actuarà com a presidenta o president. Podrà delegar aquestes funcions en un alt càrrec del seu departament amb rang de secretaria autonòmica.  
b) La secretària o secretari autonòmic competent en planificació i organització del Sistema, que actuarà com a vicepresidenta o vicepresident i que podrà delegar aquestes funcions en un alt càrrec amb rang de secretaria autonòmica.  
c) La directora o director general competent en matèria de gestió i organització del Sistema, que actuarà com a secretària o secretari i que podrà delegar aquestes funcions en un alt càrrec amb rang de direcció general.  
2. En representació de les entitats d'iniciativa social en l'àmbit de l'acció concertada:   
a) Un màxim de dos representants per part de les entitats més representatives d'iniciativa social de cadascun dels sectors de l'acció concertada. La representació per part de cada entitat serà d'un màxim una persona representant.  
b) En cas que no hi haja dues entitats representants de sector, aquesta representació quedarà reduïda a un sol representant, i no es podrà acumular en la mateixa la representativitat.  
c) Les persones representants de les entitats d'iniciativa social hauran de tindre l'acord de les entitats integrants de les meses sectorials de participació corresponents i en tot cas hauran de conéixer el concert social i ser-ne partícips.  
3. En representació de les organitzacions empresarials en l'àmbit de l'acció concertada:  
a) Un màxim de dos representants per part de les organitzacions empresarials de cadascun dels sectors de l'acció concertada. La representació per part de cada patronal serà d'un màxim d'un representant.  
b) En cas que no hi haja dues organitzacions empresarials de sector, aquesta representació quedarà reduïda a un sol representant, i no es podrà acumular en aquesta la representativitat.   
c) Les persones representants de les organitzacions empresarials seran designades per aquestes i en tot cas tindran representativitat en els convenis de referència del sector i seran participes del concert social.  
  
4. En representació de les organitzacions sindicals en l'àmbit de l'acció concertada:  
Quatre representants per part de cadascuna de les organitzacions sindicals més representatives de l'acció concertada. Les persones representants de les organitzacions sindicals seran designades per aquestes.  
  
  
Article 45. Funcionament  
1. La Mesa d'Acció Concertada s'haurà de reunir, almenys, semestralment, a convocatòria de la persona titular de la conselleria competent en matèria de serveis socials, que exercirà les funcions de presidència.  
  
2. L'organització i el funcionament, així com el règim de substitució de les persones representants de la Mesa d'Acció Concertada, es desenvoluparan mitjançant les seues normes de funcionament, que s'acordaran en la Mesa d'Acció Concertada i que en tot hauran de respectar el que es dispose en la normativa estatal i autonòmica en matèria d'òrgans col·legiats i altra normativa vigent en aquesta matèria.  
  
  
CAPÍTOL II  
Meses sectorials de participació de l'acció concertada  
  
Article 46. Definició  
1. Les meses sectorials de participació de l'acció concertada es configuren com a espais de seguiment i participació en matèria d'acció concertada. Es generaran tantes meses sectorials com sectors es regulen en l'annex del Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social.  
  
2. També es podran agrupar en el cas que es considere adequat, per raó de la matèria o similitud en el seu desenvolupament, a proposta de la Conselleria amb competències en igualtat i polítiques inclusives.  
  
  
Article 47. Composició i funcions  
1. Les meses sectorials de participació estaran integrades per representants de l'Administració amb rang mínim de director/a general, representants de les entitats d'iniciativa social, representants de les organitzacions empresarials i representants de les organitzacions sindicals. La representació en la mesa sectorial de participació es desenvoluparà mitjançant les normes internes de funcionament i, en tot cas, han de ser entitats i organitzacions amb coneixement i representació en l'àmbit d'actuació de l'acció concertada del sector.   
2. Les funcions de les meses sectorials seran, entre altres:  
a) Impulsar la trobada entre l'Administració de la Generalitat i els actors socials facilitant la comunicació i el coneixement en matèria d'acció concertada.  
b) Millorar el coneixement sobre les línies generals, els objectius i les iniciatives específiques en el desenvolupament de l'acció concertada.  
c) Conéixer el desenvolupament i les accions de l'acció concertada per sector.  
  
  
  
TÍTOL V  
Processos participatius en el Sistema Públic   
Valencià de Serveis Socials  
  
Article 48. Contingut, metodologia i modalitats dels processos participatius en el Sistema Públic Valencià de Serveis Socials   
1. A fi de dotar amb eines actuals i deslocalitzades que faciliten el coneixement i l'accessibilitat universal a la participació de tota la ciutadania, en condicions equitatives, en l'elaboració dels instruments de planificació en matèria de serveis socials, s'habilitaran processos de participació en la planificació, la gestió, el seguiment, l'organització, el funcionament i l'avaluació dels serveis socials i en tots els processos de desplegament normatiu l'àmbit dels quals siguen els serveis socials de la Comunitat Valenciana. Tot això, a través de la pàgina web específica establida a aquest efecte.  
2. Els processos participatius podran adoptar, entre altres, una de les modalitats següents o més d'una:  
Fòrum telemàtic.  
Jornada de treball o taller en línia.  
Jornada de treball, seminari o taller presencial.  
3. Els processos participatius inclouran les fases següents:  
a) Informació en la qual es donarà a conéixer a la ciutadania el projecte en la participació del qual se la requereix.  
b) Debat ciutadà, en el qual es promourà l'intercanvi de propostes entre la ciutadania i les administracions públiques.  
c) Retorn, en el qual es traslladarà a la ciutadania participant el resultat del procés.  
  
Article 49. Impuls dels processos participatius en el Sistema Públic Valencià de Serveis Socials   
1. La responsabilitat de posar en marxa i articular aquests processos en el si de l'Administració de la Generalitat es reserva, per als assumptes de planificació general i desplegaments normatius transversals o sistèmics en matèria de serveis socials, a la direcció general amb competències en matèria de formació i investigació de la conselleria competent en matèria de serveis socials, mentre que per a les regulacions normatives de matèries específiques la responsabilitat serà de la direcció general competent en aquesta matèria.  
2. Les entitats locals de la Comunitat Valenciana posaran en marxa processos participatius de la manera, amb les modalitats i amb el contingut descrits en l'article anterior.  
  
  
DISPOSICIONS ADDICIONALS  
  
Disposició addicional primera. Representació equilibrada  
En tots els òrgans col·legiats que preveu aquest decret, així com en les respectives comissions específiques permanents i temporals, es garantirà la presència equilibrada de dones i homes, tant respecte de les persones membres titulars com dels suplents. Aquesta paritat haurà de mantindre's en una ràtio de 40-60 %. En tot cas, en la composició dels òrgans de participació es garantirà la paritat de gènere i una distribució territorial equitativa.  
  
Disposició addicional segona. Perspectiva i impacte de gènere  
En totes les funcions dels òrgans col·legiats que preveu aquest decret relatives a elaboració d'informes, propostes programàtiques, avaluació de polítiques, establiment d'indicadors, anàlisi de dades o anàlogues, s'haurà de tindre en compte la perspectiva de gènere, així com la seua valoració en matèria d'impacte de gènere, i preveure variables específiques sobre dones i epígrafs específics d'avaluació d'impacte en igualtat entre homes i dones en tots els informes.  
  
  
Disposició addicional tercera. Primera reunió del Consell Valencià d'Inclusió i Drets Socials  
El Consell Valencià d'Inclusió i Drets Socials haurà de reunir-se per primera vegada, en sessió constitutiva, en el termini de sis mesos des de l'entrada en vigor d'aquest decret.  
  
Disposició addicional quarta. Constitució dels consells locals d'inclusió i drets socials de caràcter local  
Els Consells Locals d'Inclusió i Drets Socials de caràcter local es constituiran i celebraran les primeres reunions al llarg dels nou mesos següents a l'entrada en vigor d'aquest decret, i hauran de comunicar-ho a la secretaria autonòmica amb competències en matèria d'organització i planificació del Sistema Públic Valencià de Serveis Socials.  
  
  
Disposició addicional cinquena. Constitució dels consells locals d'inclusió i drets socials de caràcter zonal  
Els consells locals d'inclusió i drets socials de caràcter zonal es constituiran i celebraran les primeres reunions al llarg dels dotze mesos següents a l'entrada en vigor d'aquest decret, i hauran de comunicar-ho a la secretaria autonòmica amb competències en matèria d'organització i planificació del Sistema Públic Valencià de Serveis Socials.  
  
  
Disposició addicional sisena. Constitució de l'Observatori del Sistema Públic Valencià de Serveis Socials.  
L'Observatori del Sistema Públic Valencià de Serveis Socials haurà de constituir-se i reunir-se per primera vegada, en sessió constitutiva, en el termini de sis mesos des de l'entrada en vigor d'aquest decret.  
  
Disposició addicional setena. Mesures d'accessibilitat universal  
Els consells d'inclusió i drets socials, de l'Observatori de l'SPVSS i de la Mesa d'Acció Concertada de l'SPVSS, regulats en aquest decret, observaran en el seu règim de funcionament les mesures d'accessibilitat universal previstes en la normativa vigent aplicable a les administracions públiques.  
  
Disposició addicional huitena. Protecció de dades de caràcter personal  
El tractament de les dades, tant de les persones que formen part dels òrgans previstos en aquest decret i els seus suplents com de les persones que siguen usuàries o que utilitzen els serveis i els beneficis del mateix Sistema Públic Valencià de Serveis Socials, es durà a terme d'acord amb la normativa vigent en matèria de protecció de dades.  
  
  
DISPOSICIÓ TRANSITÒRIA  
  
Disposició transitòria única. Consells locals de participació existents  
  
Els consells locals de participació en matèria de serveis socials que hagen sigut regulats per la normativa local respectiva s'ajustaran al que estableix aquest decret en el termini màxim de dotze mesos per als consells locals d'inclusió i drets socials, i hauran de comunicar aquesta modificació a la direcció general amb competències en matèria d'atenció primària.  
  
  
DISPOSICIÓ DEROGATÒRIA  
  
Única. Derogació normativa  
1. A l'entrada en vigor d'aquest decret, quedarà derogat el Decret 104/1998, de 21 de juliol, del Govern Valencià, pel qual s'aprova el Reglament del Consell Valencià de Benestar Social.   
2. Queden derogades totes les disposicions del mateix rang o d'un rang inferior que s'oposen al que disposa aquest decret.  
  
  
DISPOSICIONS FINALS  
  
Primera. Modificació de l'apartat 4 de la disposició transitòria segona del Decret 38/2020, de 20 de març, del Consell, de coordinació i finançament de l'atenció primària de serveis socials  
4. En el cas que una Diputació Provincial, a l'entrada en vigor de les disposicions d'aquest decret reguladores de la col·laboració financera del contracte programa en l'exercici 2023, no haja assumit la totalitat de finançament de les entitats locals del seu àmbit competencial, el seu finançament podrà assumir-lo transitòriament la Generalitat a través del contracte programa, el termini del qual s'estendrà, com a màxim, fins al 31 de desembre de 2024.  
  
Segona. Desplegament normatiu  
Es faculta la persona titular de la conselleria competent en matèria de serveis socials per a dictar les disposicions necessàries per a desplegar aquest decret.  
  
Tercera. Entrada en vigor  
Aquest decret entrarà en vigor l'endemà de publicar-se en el Diari Oficial de la Generalitat Valenciana.  
  
València, 16 de desembre de 2022  
  
El president de la Generalitat  
XIMO PUIG I FERRER  
  
La vicepresidenta del Consell   
i consellera d'Igualtat i Polítiques Inclusives.  
AITANA MAS MAS


Còpia Permalink ELI